J. Ivančo, poslanec: (2007-10-29):
Chcem len vyjadriť isté prekvapenie nad tým, že na tejto diskusii, ktorá sa priamo vecne dotýka rezortu zdravotníctva, sa nezúčastňuje sám pán minister. A dúfam, že nie je osobne frustrovaný z toho, že jeho petícia, ktorou sa požadovalo vytvorenie jednej zdravotnej poisťovne a ku ktorej prispelo len 16 000 podpisov, nespôsobila to, že dnes tu nie je. Ctené dámy, vážení páni, treba zdôrazniť a povedať, že neúčasť ministra na téme, ktorá sa priamo dotýka rezortu, hovorí o tom, že rezort teda nemá záujem počúvať názor verejnosti, ktorý sa dotýka zmien a predstavovaných ďalších plánov vládnej koalície v rezorte zdravotníctva. A treba povedať aj to, že ak minister nie je na prerokovávaní tejto témy, tak súčasne vlastne tvrdíte, že občania nie sú schopní rozhodovať o konkrétnych otázkach rezortu. Ale potom treba hovoriť aj o tom, že tých 160 000 ľudí asi nie je schopných ani voliť. Zdá sa, že výsledky volieb ste prezentovali ako veľké víťazstvo. A môžeme s istotou povedať, že takisto sa vo voľbách zúčastňujú ľudia, ktorí možno priamo nevidia do fungovania jednotlivých segmentov verejnej správy a zvlášť aj zdravotníctva, pričom napriek tomu ich názor pri voľbách demokraticky rešpektujeme. My, pán poslanec Kvorka, ste spomínali vo svojej faktickej poznámke nejakých ľudí, ale nehovoríme momentálne o našich alebo vašich ľuďoch, my hovoríme o tom, že pod petíciu, ktorú neorganizovala politická strana, sa podpísalo 160 000 ľudí podľa nás za rekordne krátky čas, 42 dní, myslím, to bolo. A by som bol rád, keby ste si to ako volení zástupcovia trošku zobrali k srdcu a rešpektovali aj tento názor. Ľudia voliči, ak idú voliť, musia byť schopní rozlíšiť medzi dobrými a zlými, medzi dôveryhodnými a nedôveryhodnými rozhodnutiami, ale aj schopní posúdiť a odhaliť skryté agendy politických strán, ktoré sa zúčastňujú volieb. Takto sa to udialo aj pri voľbách v roku 2006, keď podľa môjho názoru ľudia nedostatočne odhalili vaše skryté zámery v rezorte zdravotníctva a nedostatočne odhalili aj to, že sa pripravujú tak rozsiahle zmeny vo fungujúcom systéme, ktorý má, samozrejme, isté nedostatky. Napriek tomu, ako som povedal, rešpektuje sa názor voliča vo voľbách. Tak by som poprosil, aby sme rešpektovali aj názor ľudí, názor voličov, ak sa podpisujú pod petičnú akciu. Nie je mi potom jasné, teda prečo sa občanom verí pri jednej politickej záležitosti a neverí sa im pri druhej. Dnes z politickej strany Smer, ktorá sa uchádzala vo voľbách o hlasy voličov heslom „Smerom k ľuďom“, považujete tých 160 000 ľudí pravdepodobne za dav nehodný elementárnej dôvery a dav nehodný elementárnej slušnosti, aby ste boli schopní svoje politické špičky, svojich politických nominantov konkrétne v rezorte zdravotníctva tu posadiť, aby počúvali názory ľudí z opozície, ale aby aj sa relevantne venovali tomu, čo zaznieva vo verejnosti. Dostali sme sa až k tomu, že jeden zo spôsobov vyjadrení ľudí mimo volieb, mimo referenda, ako je petícia, ste vykázali takto svojou aroganciou z ihriska. Minister zdravotníctva svojou neúčasťou na dnešnej diskusii poslal 160 000 ľudí, poslal celý segment zdravotného poistenia za čiaru ihriska, ktoré riadi. Som presvedčený o tom, že takto by sa nemal správať člen vlády, takto by sa nemal správať ústavný činiteľ, ak ide o tak závažnú vec, ako je 160 000 podpisov, ako je názor 160 000 ľudí. Akokoľvek by sme tu teraz chceli diskutovať o tom, či títo ľudia boli alebo neboli ovplyvnení, treba si uvedomiť, že aj každý podpis pod túto petíciu odovzdával človek, odovzdával občan, volič pod istým mediálnym tlakom v istej atmosfére, ktorá sa okolo zdravotného poistenia na Slovensku spustila. Strana Smer má na internetovej stránke v časti, myslím, o volebných tézach takú vetu, že sa zaväzuje, že v prípade účasti v novej vládnej koalícii vynaloží pri závažných rozhodnutiach týkajúcich sa väčšiny alebo presahujúcich časové obdobie dlhšie ako 4 roky, zdôrazním, vynaloží maximálne úsilie na dosiahnutie politickej zhody. Ako poslanca opozície by ma teda zaujímalo, kedy a s kým pán minister ako predstaviteľ strany Smer, kedy a s kým ľudia z najsilnejšej vládnej strany, ale aj zástupcovia iných menších vládnych strán rokovali s petičným výborom, kedy a s kým rokovali o podmienkach petície, kedy a s kým ste rokovali o tom, čo je obsahom petície, ak máte takúto krásnu volebnú tézu vo volebnom programe, aké úsilie dnes vynakladáte na to, aby ste aspoň sa zúčastnili, ako som uviedol, tejto diskusie, aké úsilie vynakladáte na to, aby ste ľudsky rešpektovali názor 160 000 voličov v tejto krajine. Môžeme hovoriť, že uplatňovanie jedného z kľúčových nástrojov demokracie, teda petičného práva nestojí celkom na odborných základoch. Tieto diskusie sú legitímne a sú v mnohom aj pravdivé, ale ja vždy opakujem a zdôrazňujem to, že ide o legitímne právo voličov. Zdá sa v tejto chvíli potom, že heslo volebnej strany Smer, ktoré sa objavuje ešte vždy na internetovej stránke, „Nezabudnúť na ľudí“ takto postupne  upadá do zabudnutia, lebo na tých 160 000 ľudí, ktorí sa podpísali pod petíciu, zdá sa, chcete veľmi rýchlo zabudnúť. Povedzte mi teda, ako inak chcete rešpektovať názor ľudí, vyjadrenie ich vôle k daným otázkam petície, ak nie legitímnou diskusiou na pôde Národnej rady Slovenskej republiky. Je evidentné, že ľudí ste potrebovali a potrebujete len vtedy, ak chcete, aby sa presadili vaše záujmy. A nebudem impertinentne hovoriť o osobných záujmoch. Budem hovoriť len o legitímnych politických záujmoch. Ale je smutné, že ľudí potrebujete len vtedy. Je smutné, že na ľudí zabúdate. A je veľmi smutné, že si na nich spomínate len pri prezentácii demagogických hesiel, ale nie konkrétnymi krokmi v praktickej politike. Zaujímala by ma odpoveď na otázku, ako chcete prakticky realizovať návrh uznesenia, ktorý predložil pán poslanec Zvonár, ktorým chcete zobrať na vedomie petíciu. Aké praktické činy chcete uskutočniť v slovenskej politike zvlášť potom, čo sa udialo minulý týždeň na pôde tohto parlamentu, keď ste nepustili prerokovanie petície pred rokovanie o zákone o zdravotnom poistení, keď dnes navrhujete toto zobrať na vedomie. Zobrať na vedomie, znamená sa nad tým vážne zamyslieť a vyvodiť z toho konkrétne závery. V tomto budem veľmi napäto očakávať vaše odpovede. Ďakujem pekne.